Kleuter se liggaam in motor gevind | Maroela Media
ŉ Driejarige kind van Limpopo, wat Woensdag saam met twee ander kinders verdwyn het, se liggaam is Woensdagaand in ŉ motor in Limpopo gevind.
Lt.kol. Moatshe Ngoepe, ŉ polisiewoordvoerder, het Donderdag gesê die eienaar van die motor het in die Kubjana informele nedersetting in Relela op die kind se liggaam afgekom, waarna hy die polisie ontbied het.
“Die drie kinders het hulself in die motor toegesluit en ure lank gespeel,” het Ngoepe gesê. “Die eienaar het op hulle afgekom toe hy van die werk af teruggekeer het huis toe. Hy het gaan ondersoek instel toe hy sien sy motor se ligte brand.”
Die ander twee kinders is ongedeerd. Dit is nie bekend of die kinders verwant is aan mekaar of aan die eienaar van die motor nie.
“Ons is nog nie seker hoe die kind dood is nie. ŉ Nadoodse ondersoek word gedoen om die oorsaak te bepaal.”
Die polisie ondersoek die saak. -SAPA